月波樓上呈知府檢討
作者：廖剛
朝代：宋

paragraphs: 月波自昔騰佳名，練光一带縈寒城。
摧風剥雨歲月古，拊檻足慄憂頽傾。
恍然宏麗驚幻化，雲舒霞爛飛雕甍。
烟收霧歛霽色净，菱花玉女新粧成。
瑠璃萬傾浸蟾腹，星河帖底游魚明。
榮光爽氣長不夜，但覺零露涓涓清。
彩虹飛跨度别島，縹緲嬉笑歸蓬瀛。
紅蕖照水翠蓋合，往往輝映雙華旌。
廣寒宫闕倘未到，絕致惟欲輕題評。
君不見錢塘有美東南冠，覆壓湖山美輪奐。
海門日日子胥潮，百里青烟付朝爨。
又不見松江起尺跨垂虹，騎鯨直下窺龍宫。
危欄欲憑駭神觀，萬葉出沒風濤中。
月波境對了無此，一色涵空天共水。
圓明湛靜趣已高，不與二景爭雄豪。
猗歟興廢物有數，高韻庾公今日遇。
治荒斥陋意所便，荷鍤去趨舞襦袴。
西園花木頓生春，結客從今朝與暮。
嘉禾爲郡亦云久，壯觀從來未曾有。
月波解與去思長，千古風流端不朽。